**ŠTATÚT**

**Marína - Klub žien Slovenskej národnej strany**

**P R E A M B U L A**

Marína- klub žien Slovenskej národnej strany

je integrálna súčasť Slovenskej národnej strany,

ktorá na základe spolupatričnosti

a celonárodných záujmov

združuje Slovenky doma i vo svete.

Programovo vychádza zo všeslovanskej vzájomnosti

a jej dlhej tradície.

Hrdo sa hlási k odkazu našich predkov,

k odkazu Slovenskej národnej strany

a prispieva k jej rozvoju.

**PRVÁ ČASŤ**

**Základné ustanovenia**

**Článok 1**

**Pôsobnosť Maríny- Klubu žien Slovenskej národnej strany**

Marína - Klub žien Slovenskej národnej strany (ďalej Marína) združuje členky a sympatizantky Slovenskej národnej strany (ďalej SNS), ktoré sa týmto zapájajú do činnosti SNS. Klub Marína existuje len ako integrálna súčasť SNS, vo svojej činnosti sa riadi štatútom Maríny.

**Článok 2**

**Sídlo Maríny**

Sídlo Maríny je Šafárikovo námestie č. 3, 814 99 Bratislava.

**Článok 3**

**Symbolika Maríny**

Symboliku Maríny tvorí:

1. Znak Maríny: Okrúhly znak bielej farby, v ktorého kolopise je modrými písmenami nápis Marína – Klub žien SNS, v strede znaku je biely dvojkríž na modrom trojvrší v červenom poli. Na okrúhlom znaku stojí orlica s roztiahnutými krídlami s hlavou pootočenou doprava, ktorej krídla pretína veniec uvitý z kvetov horca dotýkajúci sa v prerušovanej časti koncami okrúhleho znaku.
2. Pečať Maríny: Marína používa okrúhlu pečiatku, v strede ktorej je znak SNS. V dolnej časti pečate je označenie: Marína – Klub žien SNS. Po obvode kruhu pečiatky je z vnútornej strany nápis Slovenská národná strana.

**DRUHÁ ČASŤ**

**Členstvo v Maríne**

**Článok 4**

**Vznik členstva**

1. Členkou Maríny môže byť každá občianka Slovenskej republiky, ktorá nie je členkou žiadnej inej politickej strany alebo politického hnutia okrem SNS a súhlasí s politikou SNS.
2. Členkou Maríny sa uchádzačka o členstvo stáva schválením členstva v predsedníctve Maríny, na základe prihlášky doručenej ústrediu Maríny.
3. Kandidátkou na členstvo v Maríne sa členka SNS stáva automaticky.
4. Po schválení členstva ústredie Maríny členku zaregistruje a vystaví jej členský preukaz, ktorý po podpísaní predsedkyňou Maríny doručí členovi.

**Článok 5**

**Zánik členstva v Maríne**

1. Členstvo v Maríne zaniká:
2. vstupom členky do inej ženskej organizácie pridruženej k politickej strane alebo k politickému hnutiu
3. vstupom členky do inej politickej strany alebo politického hnutia než je SNS
4. zbavením spôsobilosti členky na právne úkony
5. vystúpením členky z SNS
6. vystúpením členky z Maríny
7. úmrtím členky
8. vylúčením členky predsedníctvom Maríny
9. právoplatným odsúdením členky za úmyselný trestný čin
10. V prípade vystúpenia členky z Maríny nadobúda zánik členstva účinnosť dňom, v ktorom bolo na ústredie Maríny doručené písomne oznámenie o vystúpení. Predsedníctvo Maríny túto skutočnosť vezme na vedomie najneskôr do 14 dní. Členka je povinná s oznámením o vystúpení z Maríny doručiť aj členský preukaz.
11. Zánikom členstva zanikajú členke všetky práva na výkon funkcií vyplývajúcich z členstva.

**Článok 6**

**Práva a povinnosti členky**

1. Členka Maríny má právo:
2. zúčastňovať sa na tvorbe a na uskutočňovaní programu SNS a Maríny
3. zúčastňovať sa na členských schôdzach OO Maríny a byť informovaná o jej činnosti
4. navrhovať kandidátov do volených orgánov Maríny
5. voliť a byť volená do orgánov Maríny
6. podávať podnety, návrhy, petície, sťažnosti a pripomienky k činnosti Maríny a jej orgánov a žiadať odpoveď
7. požadovať zrušenie členstva v Maríne
8. Členka Maríny je povinná:
9. dodržiavať štatút Maríny, program Maríny, uznesenia nadriadených orgánov Maríny,
10. plniť úlohy, ktorými ju poverili príslušné orgány Maríny,
11. pomáhať rozvoju Maríny svojou činnosťou,
12. zachovávať lojalitu a disciplínu,
13. zúčastňovať sa na členských schôdzach Maríny,
14. vzdelávať sa a rozvíjať sa v prospech SNS a Maríny.

**TRETIA ČASŤ**

**Organizačná štruktúra Maríny**

**Článok 7**

**Orgány Maríny**

1. Orgánmi Maríny sú: okresná organizácia Maríny, okresná predsedníčka Maríny, krajská rada Maríny, krajská predsedníčka Maríny, predsedníctvo Maríny, predsedníčka Maríny, podpredsedníčky Maríny, ústredná tajomníčka Maríny.
2. Do volených orgánov Maríny môžu byť volené iba členky Maríny s aktívnym volebným právom v zmysle Ústavy Slovenskej republiky.

**Článok 8**

**Okresná organizácia Maríny**

1. Základným organizačným článkom je okresná organizácia Maríny (ďalej len OO Maríny). OO Maríny je účelové spojenie členiek Maríny na základe spoločného cieľa s územnou príslušnosťou k určitému okresu. OO Maríny vzniká ustanovujúcou členskou schôdzou zloženou z minimálne 3 členiek a je povinná túto skutočnosť oznámiť ústrediu Maríny, ktoré zabezpečí jej registráciu do 14 dní. OO Maríny zaniká rozhodnutím členskej schôdze OO Maríny, poklesom počtu členov OO Maríny alebo rozhodnutím predsedníctva Maríny.
2. Najvyšším členským orgánom OO Maríny je členská schôdza. Členskú schôdzu OO Maríny zvoláva minimálne raz za rok predsedníčka OO Maríny, v mimoriadnych prípadoch predníčka Maríny najmenej raz za rok.
3. Na čele OO Maríny pôsobí okresná predsedníčka, ktorú volí predsedníctvo Maríny. Na návrh predsedníčky OO Maríny volí členská schôdza OO Maríny podpredsedníčku a tajomníčku Maríny v rámci OO Maríny.
4. Okresná predsedníčka Maríny je v rámci príslušného okresu oprávnená zúčastňovať sa na zasadnutí OR SNS bez hlasovacieho práva.

**Článok 9**

**Krajská predsedníčka Maríny a Krajská rada Maríny**

1. Činnosť okresných organizácií Maríny v kraji riadi, koordinuje a za činnosť v rámci kraja zodpovedá krajská predsedníčka Maríny, ktorú volí a odvoláva predsedníctvo Maríny.
2. Najvyšším orgánom Maríny v rámci kraja je Krajská rada Maríny (ďalej KR Maríny). KR Maríny je výbor zložený z predsedníčok OO Maríny s príslušnosťou k určitému kraju. Zvoláva ju krajská predsedníčka Maríny minimálne raz za rok.
3. Na návrh krajskej predsedníčky Maríny, Krajská rada Maríny volí a odvoláva podpredsedníčku a tajomníčku Maríny v rámci kraja.
4. Krajská predsedníčka Maríny je v rámci príslušného kraja oprávnená zúčastňovať sa na zasadnutí KR SNS bez hlasovacieho práva.

**Článok 10**

**Predsedníctvo Maríny**

1. Predsedníctvo Maríny je najvyšším výkonným orgánom Maríny. Predsedníctvo Maríny za svoju činnosť zodpovedá predsedníctvu SNS.
2. Počet členov predsedníctva Maríny určuje predsedníctvo SNS.
3. Členkami predsedníctva Maríny sú: členky predsedníctva SNS, predsedníčka Maríny, podpredsedníčky Maríny, krajské predsedníčky Maríny, ústredná tajomníčka Maríny a ďalšie členky zvolené predsedníctvom Maríny.

**Článok 11**

**Predsedníčka Maríny**

1. Na čele Maríny stojí predsedníčka Maríny, ktorú volí a odvoláva predsedníctvo SNS.
2. Predsedníčka Maríny:
3. je zodpovedná za uskutočňovanie programových cieľov Maríny
4. vystupuje v mene Maríny a zastupuje Marínu navonok
5. je za výkon svojej funkcie zodpovedná predsedníctvu SNS
6. koordinuje činnosť podpredsedníčok Maríny, KR Maríny, krajských predsedov Maríny, OO Maríny a okresné predsedníčky Maríny
7. má právo delegovať časť svojich právomocí na podpredsedníčku Maríny
8. je oprávnená zúčastňovať sa zasadnutí predsedníctva SNS, krajských rád SNS, okresných rád SNS a zasadnutí miestnych organizácií SNS bez hlasovacieho práva,
9. navrhuje ústrednú tajomníčku Maríny, ktorú predsedníctvo schváli
10. predkladá minimálne raz ročne Plán aktivít Maríny a Správu o činnosti Maríny predsedníctvu SNS
11. Počas neprítomnosti ju v plnom rozsahu právomocí zastupuje poverená podpredsedníčka Maríny.

**Článok 12**

**Podpredsedníčky Maríny**

Podpredsedníčky Maríny zodpovedajú za plnenie programu Maríny v jeho podstatných a ucelených častiach. Podpredsedníčky Maríny sa za svoju činnosť zodpovedajú a sú podriadené predsedníčke Maríny. Podpredsedníčky volí a odvoláva predsedníctvo SNS na návrh predsedníčky Maríny.

**Článok 13**

**Ústredná tajomníčka Maríny**

Ústredná tajomníčka Maríny zodpovedá za hospodárenie Maríny a chod sekretariátu Maríny. Za svoju činnosť sa zodpovedá predsedníčke Maríny. Plní operatívne úlohy, ktorými ju poverila predsedníčka Maríny.

**Článok 14**

**Uznášaniaschopnosť a rozhodovanie orgánov Maríny**

Všetky kolektívne orgány Maríny sú uznášaniaschopné vtedy, ak je prítomná nadpolovičná väčšina ich členiek. Na prijatie uznesenia je potrebná nadpolovičná väčšina prítomných členiek.

**Článok 15**

**Rozhodovanie predsedníctva Maríny spôsobom per-rollam**

1. V neodkladných a odôvodnených prípadoch môže predsedníčka Maríny požiadať členky predsedníctva Maríny o prijatie uznesenia mimo zasadnutia predsedníctva Maríny spôsobom per-rollam.
2. Ústredná tajomníčka Maríny zabezpečí na základe pokynu predsedníčky Maríny zaslanie materiálu spolu s návrhom uznesenia všetkým členkám predsedníctva Maríny v elektronickej podobe.
3. Členky predsedníctva Maríny sa k materiálu zaslanému per-rollam vyjadria v elektronickej podobe, v lehote najneskôr do 3 pracovných dní odo dňa odoslania materiálu a návrhu uznesenia. V odôvodnených prípadoch, po odsúhlasení predsedníčkou Maríny, môže byť stanovená lehota skrátená alebo predĺžená. Ak členka predsedníctva Maríny s návrhom uznesenia nesúhlasí, uvedie stručné zdôvodnenie svojho stanoviska. Nepredloženie vyjadrenia niektorou členkou predsedníctva Maríny sa považuje za súhlas s predloženým materiálom a za hlasovanie „ZA“ prijatie navrhovaného uznesenia.
4. Výsledkom rozhodovania per-rollam je prijatie, resp. neprijatie uznesenia predsedníctvom Maríny. Na prijatie uznesenia je potrebný súhlas nadpolovičnej väčšiny všetkých členiek predsedníctva Maríny.
5. V prípade neschválenia materiálu je tento predmetom rokovania najbližšieho zasadnutia predsedníctva Maríny.

**ŠTVRTÁ ČASŤ**

**Záverečné ustanovenia**

**Článok 16**

Štatút Maríny schvaľuje predsedníctvo SNS.

Schválené predsedníctvom SNS dňa....